6. โครงการในอนาคต

บริษัทมีแผนงานที่จะขยายธุรกิจเพื่อรองรับการเติบโตที่รวดเร็ว
โดยคำนึงถึงเป้าหมายของบริษัทในการเป็นศูนย์จัดจำหน่ายและบริการเหล็กที่สมบูรณ์แบบและได้มาตรฐาน
ซึ่งจำเป็นต้องเพิ่มศักยภาพรอบด้านในการพัฒนากำลังการผลิตและการแปรรูป การให้บริการ
และพื้นฐานข้อมูลทางด้านการตลาดที่แม่นยำ
เพื่อที่จะตอบสนองความต้องการของตลาดได้อย่างถูกต้อง
นอกจากนี้ภายใต้สถานการณ์ปัจจุบันบริษัทมีข้อจำกัดในการใช้กำลังการผลิตได้ไม่เต็มที่
เนื่องจากสถานที่คับแคบ และตั้งอยู่ใจกลางเมือง
ทำให้บริษัทไม่สามารถขยายกำลังการแปรรูปเพิ่มมากขึ้นได้
ในขณะที่ปริมาณความต้องการของตลาดเพิ่มสูงขึ้นทุกปี
บริษัทจึงไม่สามารถตอบสนองความต้องการของลูกค้าได้อย่างเพียงพอ นอกจากนี้
ในปัจจุบันบริษัทสามารถดำเนินการแปรรูปได้เพียง 11 ชั่วโมงต่อวันเท่านั้น
เนื่องจากติดข้อจำกัดทางด้านสภาพแวดล้อมของพื้นที่ ซึ่งล้อมรอบด้วยที่พักอาศัย
บริษัทจึงวางแผนที่จะสามารถใช้กำลังการผลิตจากเครื่องจักรเดิมให้ได้ทั้งวัน (22 ชั่วโมง)
โดยการย้ายไปที่สถานประกอบการแห่งใหม่ เพื่อเพิ่มกำลังการแปรรูปให้เพียงพอ
ตลอดจนเพื่อรองรับความต้องการของลูกค้าและยอดขายที่เพิ่มสูงขึ้นอย่างต่อเนื่อง

สถานที่ตั้งของสถานประกอบการแห่งใหม่จึงเป็นปัจจัยสำคัญในการบรรลุเป้าหมายของการเป็นศูนย์จัดจำหน่ายและบริการเหล็กที่ครบวงจร
ซึ่งบริษัทได้ซื้อที่ดินเพิ่มเติมขนาด 112 ไร่ ริมถนนพหลโยธิน อำเภอวังน้อย
จังหวัดพระนครศรีอยุธยา ไว้แล้วตั้งแต่ปี 2547
เพื่อให้เป็นสถานที่ตั้งของโรงงานและศูนย์กระจายสินค้าแห่งใหม่และแห่งแรกในเขตภูมิภาค
และเพื่อเป็นศูนย์ต้นแบบในการพัฒนาศูนย์กระจายสินค้าเพิ่มเติมในเขตภูมิภาคอื่นๆ ต่อไป
ศูนย์กระจายสินค้าแห่งนี้สามารถครอบคลุมพื้นที่ทางภาคเหนือ ภาคตะวันออกเฉียงเหนือ
ภาคตะวันออก และภาคกลางของประเทศไทยซึ่งเป็นตลาดที่ใหญ่ที่สุด
เป็นจุดที่บริษัทสามารถกระจายสินค้าไปสู่พื้นที่ต่างๆ ได้อย่างสะดวกและรวดเร็ว
โดยบริษัทมีแผนงานที่จะติดตั้งเครื่องจักรใหม่ที่ทันสมัยมีประสิทธิภาพ
รวมทั้งการย้ายเครื่องจักรที่มีอยู่เดิมไปติดตั้ง ณ
ที่ทำการแห่งใหม่เพื่อเพิ่มขีดความสามารถในการแปรรูปให้ดียิ่งขึ้น ทั้งนี้
บริษัทมิได้มีวัตถุประสงค์ที่จะเน้นการผลิตและการแปรรูปในเชิงปริมาณ (Mass Production)
เพื่อลดต้นทุนการผลิตและแปรรูป
หากแต่เป็นการผลิตและแปรรูปที่มีความยืดหยุ่นสูงมีประสิทธิภาพโดยเน้นความต้องการของลูกค้าที่หลากหลายเป็นหลัก

โครงการระยะที่ 2 ของ โรงงานที่อำเภอวังน้อย จังหวัดพระนครศรีอยุธยา

ปัจจุบันบริษัทฯ ได้ดำเนินการก่อสร้างโครงการระยะที่ 2 ของโรงงานที่อำเภอวังน้อย
จังหวัดพระนครศรีอยุธยา ใกล้เสร็จสมบูรณ์แล้ว และมีกำหนดที่จะเปิดใช้บริการในเดือนกุมภาพันธ์ ปี
2550 โดยใช้วงเงินลงทุนโดยประมาณ 533 ล้านบาท แยกเป็นรายละเอียดดังนี้

 ที่ดิน 67 ไร่ มูลค่า 81 ล้านบาท

 ค่าปรับปรุงและก่อสร้างอาคารโรงงาน มูลค่า 300 ล้านบาท

 ค่าเครื่องจักร และอุปกรณ์เครื่องมือ มูลค่า 152 ล้านบาท

โดยเครื่องจักรที่บริษัทจะลงทุนประกอบด้วย

1.  เครื่องตัดเหล็กชนิดม้วนหนา 13 ถึง 25 มม. กำลังการผลิต 100,000 ตันต่อปี 1 เครื่อง

ปัจจุบันในประเทศไทยยังไม่มีศูนย์บริการเหล็กที่มีเครื่องตัดที่สามารถตัดเหล็กความหนาขนาดดังกล่าว
ทั้งนี้ผู้บริโภคที่ต้องการใช้จะต้องนำไปตัดตามขนาดตามที่ต้องการด้วยตนเอง บริษัทฯ
คาดว่ามีปริมาณความต้องการใช้เหล็กชนิดหนานี้ประมาณ 250,000 ตันต่อปี

2.  เครื่องตัดเหล็กชนิดม้วนชนิดบาง กำลังการผลิต 90,000 ตันต่อปี 1 เครื่อง

ปัจจุบันบริษัทฯ ใช้อัตรากำลังการผลิตของเครื่องตัดชนิดบาง ซึ่งมีกำลังการผลิตที่ 60,000 ตันต่อปี
อย่างเต็มกำลังการผลิตแล้ว บริษัทฯ
จึงมีนโยบายที่จะเพิ่มกำลังการผลิตของการผลิตผลิตภัณฑ์ดังกล่าว บริษัทฯ
คาดว่ามีปริมาณความต้องการใช้เหล็กชนิดบางนี้ประมาณ 1,000,000 ตันต่อปี

3.  เครื่องผลิตท่อเหล็ก กำลังการผลิต 14,400 ตันต่อปี 1 เครื่อง

  เพื่อเสริมสร้างความหลากหลายในการผลิตท่อเหล็กดำ
  และเพื่อลดความเสี่ยงจากการพึ่งพาเครื่องผลิตท่อเหล็กจากโครงการ

ในระยะที่ 1 ซึ่งมีอยู่เพียงเครื่องเดียว

4.  เครื่องขึ้นรูปเหล็กโครงสร้างรูปตัวซี กำลังการผลิต 14,400 ตันต่อปี 1 เครื่อง

เพื่อเสริมสร้างความหลากหลายในการผลิตเหล็กโครงสร้างรูปตัวซี
และเพิ่มกำลังการผลิตจากเดิมที่มีอยู่ 28,8000 ตัน ซึ่งได้ใช้เกือบเต็มกำลังการผลิตแล้ว
ให้สามารถรองรับตามความต้องการของลูกค้าให้มากขึ้น

5.  เครื่องตัดเหล็กแถบม้วน กำลังการผลิต 48,000 ตันต่อปี 1 เครื่อง

เพื่อเป็นการรองรับตามกำลังการผลิตท่อเหล็กและโครงสร้างรูปตัวซีที่เพิ่มขึ้น
และแก้ปัญหาคอขวดสำหรับการผลิตเหล็กแถบม้วนเพื่อเป็นวัถุดิบในการผลิตท่อเหล็กและเหล็กโครงสร้างรูปตัวซี

บริษัทคาดว่าหลังจากโครงการนี้แล้วเสร็จ บริษัทฯ จะมีกำลังการผลิตเพิ่มขึ้นอีก 238,000 ตันต่อปี

นอกจากนี้ บริษัทฯ ได้วางแผนที่จะย้ายฐานการแปรรูปปัจจุบันที่โรงงานพระราม 3 ไปยัง
โรงงานที่อำเภอวังน้อย จังหวัดพระนครศรีอยุธยา
ซึ่งคาดว่าจะดำเนินการแล้วเสร็จได้ภายในเดือนกุมภาพันธ์ ปี 2550
ซึ่งจะทำให้บริษัทสามารถดำเนินการแปรรูปจากเครื่องจักรเดิมจากวันละ 11 ชั่วโมงเป็นวันละ 22
ชั่วโมง